SL Uradni list Evropske unije L 272/88

IZVEDBENI SKLEP KOMISIJE (EU) 2016/1781

z dne 5. oktobra 2016

o spremembi Priloge II k Odločbi 2007/777/ES glede vnosa za Saint Pierre in Miquelon na seznam tretjih držav ali delov tretjih držav, iz katerih je dovoljen vnos mesnih izdelkov in obdelanih želodcev, mehurjev in črev v Unijo

(notificirano pod dokumentarno številko C(2016) 6287)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (1), in zlasti uvodnega stavka člena 8, prvega pododstavka člena 8(1), člena 8(4) in člena 9(4)(c) Direktive,

ob upoštevanju naslednjega:

(1) Odločba Komisije 2007/777/ES (2) med drugim določa pogoje za vnos v Unijo pošiljk določenih mesnih izdelkov ter obdelanih želodcev, mehurjev in črev, ki so bili obdelani z eno od obdelav iz dela 4 Priloge II k navedeni odločbi („blago“), vključno s seznamom tretjih držav ali njihovih delov, iz katerih je dovoljen uvoz blaga v Unijo.

(2) Del 2 Priloge II k Odločbi 2007/777/ES določa seznam tretjih držav ali njihovih delov, iz katerih je dovoljen vnos blaga v Unijo, če je bilo to blago obdelano z ustrezno obdelavo iz navedenega dela Priloge II. Cilj navedenih obdelav je odpraviti določeno tveganje za zdravje živali, ki je povezano z določenim blagom. Del 4 navedene priloge določa splošno obdelavo „A“ in posebne obdelave od „B“ do „F“, naštete v padajočem vrstnem redu po resnosti tveganja za zdravje živali, povezanega z določenim blagom.

(3) Saint Pierre in Miquelon sta zaprosila, da se ju vključi na seznam tretjih držav ali delov tretjih držav v delu 2 Priloge II k Odločbi 2007/777/ES, iz katerih je dovoljen vnos izdelkov iz perutninskega mesa v Unijo. Med postopkom proizvodnje perutninskega mesa v Saint Pierru in Miquelonu se zadevni izdelek iz perutninskega mesa toplotno obdela v skladu s posebno obdelavo „D“ iz dela 4 Priloge II k Odločbi 2007/777/ES.

(4) Saint Pierre in Miquelon sta predložila celovito in zadostno dokumentacijo o zdravstvenem stanju perutnine in vzpostavljenih sistemih za preprečevanje in nadzor bolezni.

(5) Zato je primerno vključiti Saint Pierre in Miquelon na seznam tretjih držav ali delov tretjih držav iz dela 2 Priloge II k Odločbi 2007/777/ES, pri čemer se v stolpcu za perutnino in gojeno pernato divjad (razen ratitov) navede obdelava „D“.

(6) Del 2 Priloge II k Odločbi 2007/777/ES bi bilo zato treba ustrezno spremeniti.

(7) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

Priloga II k Odločbi 2007/777/ES se spremeni v skladu s Prilogo k temu sklepu.

Člen 2

Ta sklep je naslovljen na države članice.

V Bruslju, 5. oktobra 2016 Za Komisijo Vytenis ANDRIUKAITIS Član Komisije

(1) UL L 18, 23.1.2003, str. 11.

(2) Odločba Komisije 2007/777/ES z dne 29. novembra 2007 o pogojih v zvezi z zdravstvenim varstvom živali in javnozdravstvenim varstvom ter vzorcih spričeval za uvoz iz tretjih držav nekaterih mesnih izdelkov in obdelanih želodcev, mehurjev in črev za prehrano ljudi in o razveljavitvi Odločbe 2005/432/ES (UL L 312, 30.11.2007, str. 49).